4 เช็กลิสต์วางแผนการลงทุน มีอะไรบ้าง
เช็กลิสต์ที่ 1 … แผนการลงทุนมีเป้าหมายที่ชัดเจนไหม? โดยทั่วไปแล้วหลายคนน่าจะวางเป้าหมายการลงทุนเอาไว้เป็นตัวเลขผลตอบแทนต่อปี ซึ่งทำให้แผนการลงทุนมีภาพไม่ชัดเจนว่าต้องการเงินกี่ก้อน เพื่ออะไร และจะใช้เงินตอนไหน เรียกแผนแบบนี้ว่า Return-Driven ซึ่งยากกว่าในการวางแผนการลงทุนที่ชัดเจน อยากให้ลองคิดให้ชัดเจนว่าจะแบ่งเงินเป็นก้อนย่อย ๆ กี่ก้อน แต่ละก้อนใช้ทำอะไรบ้าง ที่จะตอบโจทย์ชีวิตตนเอง เช่น เที่ยวรอบโลก ส่งลูกเรียน หรือใช้ยามเกษียณ เพื่อจะได้ตอบคำถามต่อไปได้ว่าจะกระจายการลงทุนไปในสินทรัพย์แบบไหนบ้าง เรียกการวางแผนแบบนี้ว่า Success-Driven คือ วางแผนตามเป้าหมาย ไม่ใช่ผลตอบแทน

เช็กลิสต์ที่ 2 … ลองลิสต์เป้าหมายของตัวเองดูหรือยัง? หลังจากวางเป้าหมายแล้ว อยากให้ลองลิสต์เป้าหมายออกมาให้ชัดเจน โดยพยายามตอบให้ได้ว่ามีเป้าหมายอะไรบ้าง ใช้งบเท่าไหร่ และต้องใช้เงินก้อนนี้ตอนไหน เช่น เที่ยวรอบโลกในงบ 5 แสนบาทในอีก 5 ปี ซื้อบ้านในงบ 5 ล้านบาท ในอีก 10 ปี หรือเก็บเงินเกษียณในอีก 25 ปี เป็นต้น

เช็กลิสต์ที่ 3 … จัดลำดับความสำคัญของเป้าหมายหรือยัง? เชื่อว่าชีวิตของแต่ละคนมีความต้องการ (เป้าหมาย) ที่หลากหลายและแตกต่างกันไป สิ่งสำคัญที่จะทำให้แผนการลงทุนสำเร็จคือ การจัดลำดับความสำคัญของแต่ละเป้าหมายให้ได้ตามความเป็นจริง หลังจากได้ลองลิสต์เป้าหมายออกมาเป็นข้อ ๆ อยากให้จัดลำดับความสำคัญของแต่ละเป้าหมายเป็น 4 แบบ คือ Need, Want, Wish และ Dream โดยเรียงตามลำดับความจำเป็นต่อการใช้ชีวิตพื้นฐานของตัวเอง เพื่อให้สามารถจัดสรรเงินลงทุนตามลำดับความสำคัญของเป้าหมายได้อย่างมีประสิทธิภาพและสามารถปรับเปลี่ยนกลยุทธ์ได้ทันท่วงทีหากสิ่งต่าง ๆ ไม่เป็นใจ

เช็กลิสต์ที่ 4 … ปรับพอร์ตตามสถานการณ์ตลาดหรือไม่? ข้อสุดท้าย พึงระลึกเอาไว้เสมอว่าการทำตามแผนลงทุนที่วางไว้เป็นเหมือนการวิ่งระยะไกล ซึ่งอาจพบเจอสิ่งที่ไม่คาดฝันได้ระหว่างทาง บางครั้งตลาดอาจไม่เป็นใจ บางคราวอาจมีความต้องการที่เปลี่ยนไป ดังนั้น เพื่อมุ่งสู่ความสำเร็จของทุกเป้าหมายทางการลงทุน ต้องมีความสม่ำเสมอในการปรับพอร์ตการลงทุนตามสถานการณ์ตลาดและช่วงชีวิตของตนเอง
ความรู้ทางการเงิน,ตลาดการเงิน & ผลิตภัณฑ์และบริการทางการเงิน